**Aleksandr Gennadjevitš Legkov** (ven. Алекса́ндр Генна́дьевич Лёгков, virallisissa yhteyksissä Алекса́ндр Генна́дьевич Легко́в , s. 5. kesäkuuta 1983) on venäläinen uransa lopettanut maastohiihtäjä. Hän on Tour de Skin ja normaalimatkojen maailmancupin voittaja ja MM-mitalisti.

Legkov teki läpimurtonsa maailman huipulle kaudella 2006–2007. Hän sijoittui Tour de Skillä toiseksi Saksan Tobias Angererin jälkeen. Hän sijoittui myös kokonaiscupissa toiseksi 551 pistettä Angererista jääneenä. Hän oli mukana voittamassa Venäjälle viestin MM-hopeaa Sapporosta, jossa sijoittui lisäksi 15 kilometrillä viidenneksi ja yhdistelmäkilpailussa kuudenneksi. Liberecin MM-kilpailuissa 2009 ja Vancouverin olympialaisissa 2010 hän oli yhdistelmäkilpailussa neljäs. Val di Fiemmen MM-kilpailuissa 2013 hän sijoittui 50 kilometrillä neljänneksi ja yhdistelmäkilpailussa kuudenneksi. Viestistä hän voitti pronssia Venäjän joukkueen kanssa. 

Sotšin olympialaisissa 2014 Legkov hiihti kolmannen osuuden Venäjän toiseksi sijoittuneessa joukkueessa ja johdatti venäläiset kolmoisvoittoon 50 kilometrillä, mutta hänen tuloksensa mitätöitiin vuonna 2017 dopingrikkomusten takia. Marraskuussa 2017 uutisoitiin Legkovin Sotšin olympiakisojen tulosten mitätöinnistä ja hänen asettamisestaan elinikäiseen kilpailukieltoon olympialaisissa.. Venäjän hiihtoliitto ilmoitti kuitenkin välittömästi puheenjohtajansa Jelena Välben toimesta että Venäjä ei hyväksy KOK:n päätöstä ja valittaa siitä vetoomustuomioistuin CAS:iin, joka sitten päättikin vuoden 2018 helmikuussa palauttaa hylätyt mitalit Legkoville.

Legkov on sijoittunut maailmancupin kokonaiskilpailussa toiseksi kausilla 2006–2007, 2012–2013 ja 2013–2014 sekä viidenneksi kausilla 2010–2011 ja 2011–2012. Normaalimatkojen cupin hän voitti kaudella 2012–2013. Hän on voittanut kuusi maailmancupin osakilpailua: 30 kilometrin yhteislähdön 20. tammikuuta 2007 Rybinskissä, 15 kilometrin väliaikalähdön 8. maaliskuuta 2009 Lahdessa, maailmancupin avaustapahtuman marraskuussa 2010 Kuusamossa, Tour de Skin kokonaiskilpailun 2012–2013, Oslon 50 kilometrin vapaan hiihtotavan yhteislähtökilpailun 16. maaliskuuta 2013 ja Toblachin 15 kilometrin perinteisen hiihtotavan kilpailun 1. helmikuuta 2014. Yhteensä hän on ollut maailmancupissa 21 kertaa palkintokorokkeella. Lisäksi hän on kuulunut maailmancup-viestin voittaneeseen Venäjän joukkueeseen 17. joulukuuta 2006 La Clusazissa, 6. helmikuuta 2011 Rybinskissä ja 8. joulukuuta 2013 Lillehammerissa sekä sijoittunut viestijoukkueen mukana maailmancupissa kaikkiaan yksitoista kertaa kolmen parhaan joukkoon. Tour de Skillä 2011–2012 hän voitti 5 kilometrin kilpailun Toblachissa ja oli lisäksi nopein viimeisellä etapilla Val di Fiemmessä. Kaudella 2012–2013 hän voitti Ruka triplaan kuuluneen 10 kilometrin vapaan hiihtotavan kilpailun. 

Legkov lopetti uransa maastohiihtäjänä keväällä 2018.

Maailmancupin osakilpailuvoitot
-------------------------------

|
|  |
| Nro | Päivä | Kilpailupaikka | Matka |
| 1. | 20. tammikuuta 2007 | Venäjä Rybinsk | 30 km (v), yhteislähtö |
| 2. | 8. maaliskuuta 2009 | Suomi Lahti | 15 km (v) |
| 3. | 26.–28. marraskuuta 2010 | Suomi Kuusamo | Maailmancup-avaus |
| 4. | 29. joulukuuta 2012–6. tammikuuta 2013 |  | Tour de Ski |
| 5. | 16. maaliskuuta 2013 | Norja Oslo | 50 km (v), yhteislähtö |
| 6. | 1. helmikuuta 2014 | Italia Toblach | 15 km (p) |

Lähteet
-------

* Aleksandr Legkov Kansainvälinen hiihtoliitto (FIS).  (englanniksi)

### Viitteet

1. ↑  R. Karmanov: "«Мой сын – Санька Лёгков...». Отец лидера сборной России открыл для «Советского спорта» то, что не рассказывал никому." Sovsport.ru, 8.12.2009. Viitattu 28.2.2017. (venäjäksi)
2. ↑  KOK:Venäläishiihtäjä menettää olympiakultansa Ylen uutiset 1.11.2017
3. ↑  Stubin, Teemu: Nyt jysähti: Venäjän kohuhiihtäjä menettää olympiakultansa - elinikäinen olympiapanna *Iltalehti*.  1.11.2017. Viitattu 1.11.2017.
4. ↑  Stubin, Teemu: Hiihtolegenda Jelena Välbe jyrähti: Venäjä valittaa Legkovin dopingpannasta *Iltalehti*.  1.11.2017. Viitattu 1.11.2017.
5. ↑  CAS käänsi KOK:n dopingpäätöksen lähes ylösalaisin – suurin osa venäläisten valituksista hyväksyttiin, paljon Sotshin mitaleita takaisin *yle.fi*. Viitattu 2.2.2018.
6. ↑  Dopingkohussa ryvettynyt Venäjän hiihdon supertähti lopettaa – "Olen yrittänyt puhdistaa nimeäni kaksi vuotta, mutta se on vienyt paljon energiaa" *yle.fi*. Viitattu 10.4.2018.